Í 80-unum var mikil orðadráttur og politiskt rumbul, tá nýggj brennistøð skuldi byggjast. Áðrenn hetta var lítið skil í ruskinnsavningini kring landið, og nógva staðni settu ruskpláss ein óunniligan dám á náttúruna. Í høvuðsstaðnum var brennistøðin og ruskplássið í Havnardali ein skamplettur, sum enntá í dag vísir sítt ljóta andlit, tá gamalt rusk arbeiðir seg upp gjøgnum svørðin. Tá brennistøðirnar loksins komu í 80-unum, og ruskinnsavningin varð skipað, vórðu tvær bygdar–onnur í Havn, hin í Leirvík. Eingin vildi sum útgangsstøði hava tær, men í dag vil eingin av við tær aftur. Tá brennistøðin á Hjalla í Havn varð umvæld og nýggjur ketil settur upp fyri 30 milliónir krónur í 2014, varð ynski sett fram um at byggja eina stóra brennistøð fyri alt landið. Politikarar í Havn og Eysturkommunu tosaðu fyri tí eins og leiðararnir, men tá varð brádliga vent í holuni–eingin vildi av við brennistøðirnar aftur. Og nú brennistøðin á Hagaleiti skal hava nýggjan ketil, hevur IRF eisini boðað frá, at best hevði verið við einum samstarvi um eina nýggja felags brennistøð fyri alt landið um eini fimtan ár. Men skal hetta henda, má politiskur vilji til, og tað má ikki aftur enda í kegli um, hvar hon skal staðsetast, antin tað verður á Hjalla, Hagaleiti ella onkra heilt aðrastaðni. Tá, í 2014, kyknaði stríð so spakuliga aftur, tí politikararnir í Eysturkommunu og Tórshavnar Kommunu vildu draga hana til sín–í Havnini er týðandi partur av fjarhitakervinum knýttur í brennistøðina, og í Eysturkommunu veitir brennistøðin orku til Høvdavirkið. Ta heilt øvugta stríðið í mun til tað, sum var í 80-unum, tá eingin vildi kennast við støðirnar. Uttan samstarv kemur eingin støð, tí í 2014 varð mett, at ein felags brennistøð fer at kosta omanfyri 500 milliónir krónur at byggja. Tá skulu kommunurnar veruliga leggja rygg til, og spurningurin er, um tær megna tað ella landið skal inn í myndina. Ein so stór og dýr støð má eisini kunna gagnnýta ta orku, sum verður framleidd, og tá er spurningurin hvar hon ger mest nyttu. Antin tað er til vinnuvirki ella umvegis fjarhitakervi. Politikararnir mugu í hvussu er taka spurningin upp nú, um nakað skil skal vera í planleggingini. Sum haldari fært tú atgongd til alt tilfar í blaðnum á netinum, umframt tíðindi. Trýst á "Tekna hald" og skráset teg